በዲፕሎማቶች እንቅስቃሴ ላይ ተጥሎ የነበረው ክልከላ ሙሉ በሙሉ ተነሳ
መስከረም 28 ቀን 2009 ዓ.ም. በተደነገገው የአስቸኳይ ጊዜ አዋጅ ምክንያት ከአዲስ አበባ ከተማ 40 ኪሎ ሜትር ውጪ ሲንቀሳቀሱ ለኮማንድ ፖስቱ ማሳወቅ እንዳለባቸው ወይም ሳያሳውቁ እንዳይንቀሳቀሱ ተጥሎ የነበረው ክልከላ፣ ከማክሰኞ ጥቅምት 29 ቀን 2009 ዓ.ም. ጀምሮ ሙሉ በሙሉ ማንሳቱን ኮማንድ ፖስቱ አስታወቀ፡፡የአስቸኳይ ጊዜ አዋጁ ሲታወጅ በአገሪቱ የነበረው የሰላምና የደኅንነት ሥጋት የተስተካከለ በመሆኑና አገሪቱ በአንፃራዊነት ወደ ሰላምና መረጋጋት በመመለሷ፣ የዲፕሎማቲክ ማኅበረሰቡ በፈለገው የአገሪቱ ክፍል መንቀሳቀስ እንደሚችል የገለጹት የኮማንድ ፖስቱ ሴክሬታሪያት ኃላፊና የመከላከያ ሚኒስትሩ አቶ ሲራጅ ፈርጌሳ ናቸው፡፡የአስቸኳይ ጊዜ አዋጁ አስፈጻሚ ኮማንድ ፖስት መመርያ ቁጥር ሁለትን ይፋ ያደረገ ሲሆን፣ ቀደም ብሎ ክልከላ በጣለባቸው ዕርምጃዎች ላይ ማሻሻያዎችን ማድረጉንም አቶ ሲራጅ አስረድተዋል፡፡ አራት ክፍሎችንና ዘጠኝ ድንጋጌዎችን ባካተተው መመርያ ውስጥ በዲፕሎማቶች ላይ ጥሎት የነበረውን ክልከላ ሙሉ በሙሉ አንስቷል፡፡ ማንም ሰው የፀጥታ አስከባሪን የደንብ ልብስ ይዞ ቢገኝ፣ ቢለብስ፣ ለሦስተኛ ወገን አሳልፎ ቢሰጥና ቢሸጥ፣ በሕግ እንደሚቀጣ ወጥቶ የነበረው ድንጋጌ መሻሻሉን ገልጸዋል፡፡ በመሆኑም የፀጥታ አስከባሪን የደንብ ልብስ ይዞ መገኘትና በቤት ውስጥ ማስቀመጥ በሚለው ላይ የተጣለው ክልከላ መነሳቱንም አክለዋል፡፡ ነገር ግን መልበስ፣ ለሦስተኛ ወገን አሳልፎ መስጠትና መሸጥ የተከለከለ መሆኑንና ክልከላው አለመነሳቱንም የኮማንድ ፖስቱ ሴክሬታሪያት ኃላፊው ገልጸዋል፡፡በፀጥታ አስከባሪ የደንብ ልብስ ላይ ተጥሎ የነበረው ክልከላ በከፊል የተነሳው፣ በተለያዩ ምክንያቶች የፀጥታ አስከባሪ የደንብ ልብስ በኅብረተሰቡ እጅ እንደሚገኝና የአስቸኳይ ጊዜ አዋጁ ከመታወጁ በፊት በየቤቱ ስለነበር፣ እንደ መደበኛ ልብስም ይጠቀሙበት እንደነበር ከኅብረተሰቡ ጋር በተደረገ ውይይት በመገለጹ መሆኑን አቶ ሲራጅ አስታውቀዋል፡፡የፀጥታ አስከባሪው ኃይል በሥራ ላይ እያለ ሕይወቱንና ንብረቱን አደጋ ላይ የሚጥል ድርጊት በጦር መሣሪያና በስለት የሚፈጸምበት ከሆነ፣ ራሱን ለመከላከል ዕርምጃ መውሰድ እንደሚችል የተደነገገው በመመርያ ቁጥር ሁለት ተሻሽሏል፡፡በመሆኑም የሕግ አስከባሪዎችና በድርጅት ጥበቃ ሥራ ላይ የተሰማሩ ራሳቸውንና የራሳቸውን ንብረት ብቻ ሳይሆን፣ ኅብረተሰቡንና ድርጅቶችን አደጋ ላይ ሊጥል የሚችል ድርጊት በጦር መሣሪያ፣ በስለት፣ በኃይል ወይም በማንኛውም ዘዴ አማካይነት በሕይወት፣ በአካልና በንብረት ላይ ጉዳት የሚያደርስ ከሆነ ጉዳቱን ለመከላከል የሚያስችል ዕርምጃ ሊወስዱ እንደሚችሉ ሴክሬታሪያቱ አስታውቋል፡፡የፀጥታ ኃይል ብርበራ ወይም ፍተሻ ሲያደርግ ያለፍርድ ቤት ትዕዛዝ ፍተሻ ማድረግ እንደሚችል ተደንግጎ የነበረውም ማሻሻያ እንደተደረገበት አቶ ሲራጅ ገልጸዋል፡፡ በመሆኑም ማንኛውም የሕግ አስከባሪ አካል ብርበራ በሚያደርግበት ጊዜ፣ መታወቂያ የማሳየትና ብርበራውን የሚያደርግበትን ምክንያት የማሳወቅ ግዴታ እንዳለበት በመመርያ ቁጥር ሁለት መካተቱን አስታውቀዋል፡፡የብርበራ ሒደቱ የሚደረግባቸው ብርበራውን እንዲከታተሉ፣ የአካባቢው ፖሊሶችና የማኅበረሰቡ ተወካዮች በታዛቢነት እንዲገኙ የማድረግ ግዴታ እንዳለበትም በመመርያው መደንገጉን አቶ ሲራጅ ገልጸዋል፡፡ በፍተሻው የተሳተፈ የሕግ አስከባሪ አካል በብርበራ ወይም ፍተሻ ያገኘውን መረጃ፣ ከፍተሻ በፊትም ሆነ ከፍተሻ በኋላ በሚስጥር መያዝ እንዳለበት በመመርያው መካተቱን የሴክሬታሪያቱ ኃላፊ አክለዋል፡፡        